## Rješenje kojim se društvu za upravljanje investicijskim fondovima Allianz Invest d.o.o. iz Zagreba, odobrava osnivanje Allianz Equity otvorenog investicijskog fonda s javnom ponudom

### NN 110/2011 (26.9.2011.), Rješenje kojim se društvu za upravljanje investicijskim fondovima Allianz Invest d.o.o. iz Zagreba, odobrava osnivanje Allianz Equity otvorenog investicijskog fonda s javnom ponudom

HRVATSKA AGENCIJA ZA NADZOR FINANCIJSKIH USLUGA

2169

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članaka 5., 91., 105. i 113. Zakona o investicijskim fondovima (»Narodne novine« broj 150/05), u postupku izdavanja odobrenja za osnivanje i prijavu upisa u registar fondova Allianz Equity otvorenog investicijskog fonda s javnom ponudom, pokrenutom na zahtjev društva za upravljanje investicijskim fondovima Allianz Invest d.o.o. iz Zagreba, Ivana Lučića 2a/14, Hrvatska agencija za nadzor financijskih usluga 15. rujna 2011. godine donosi

RJEŠENJE

1. Društvu za upravljanje investicijskim fondovima Allianz Invest d.o.o. iz Zagreba, Ivana Lučića 2a/14, odobrava se osnivanje Allianz Equity otvorenog investicijskog fonda s javnom ponudom.

2. Društvu za upravljanje investicijskim fondovima Allianz Invest d.o.o. iz Zagreba, Ivana Lučića 2a/14, odobrava se Prospekt i Statut Allianz Equity otvorenog investicijskog fonda s javnom ponudom.

3. Odobrava se izbor Societe Generale – Splitske banke d.d. iz Splita, Ruđera Boškovića 16, koja će obavljati poslove depozitne banke za Allianz Equity otvoreni investicijski fond s javnom ponudom i to na temelju Ugovora o obavljanju poslova depozitne banke za Allianz Equity otvoreni investicijski fond s javnom ponudom, sklopljenog 15. srpnja 2011. godine između društva za upravljanje investicijskim fondovima Allianz Invest d.o.o. iz Zagreba, Ivana Lučića 2a/14, i Societe Generale – Splitske banke d.d. iz Splita, Ruđera Boškovića 16.

4. Allianz Equity otvoreni investicijski fond s javnom ponudom upisuje se u registar fondova pod identifikacijskim brojem JPD163.

5. Ovo rješenje objavit će se u »Narodnim novinama«.

Obrazloženje

Društvo za upravljanje investicijskim fondovima Allianz Invest d.o.o. iz Zagreba, Ivana Lučića 2a/14 (dalje: Društvo), podnijelo je 18. srpnja 2011. godine Hrvatskoj agenciji za nadzor financijskih usluga (dalje: Agencija) zahtjev za odobrenje osnivanja otvorenog investicijskog fonda s javnom ponudom Allianz Equity, prijavu upisa u registar fondova za Allianz Equity otvoreni investicijski fond s javnom ponudom, kao i zahtjev za odobrenje Prospekta i Statuta tog fonda te odobrenje izbora depozitne banke.

Prema uputama iz Zaključka Agencije od 29. srpnja 2011. godine, Društvo je dana 12. kolovoza te potom i 9. rujna 2011. godine dostavilo potpunu i urednu dokumentaciju.

Pregledom zahtjeva i popratne dokumentacije utvrđeno je da je Društvo priložilo svu potrebnu dokumentaciju, prema odredbama članka 91. Zakona o investicijskim fondovima (»Narodne novine« broj 150/05, dalje: ZIF) i članka 2. Pravilnika kojim se uređuje obvezni sadržaj zahtjeva za izdavanje odobrenja i obvezni sadržaj prospekta otvorenih investicijskih fondova s javnom ponudom (»Narodne novine« broj 22/07, dalje: Pravilnik).

Prema podacima iz zahtjeva i popratne dokumentacije, osobito Prospekta i Statuta Allianz Equity otvorenog investicijskog fonda s javnom ponudom, radi se o dioničkom fondu osnovanom s isključivim ciljem prikupljanja novčanih sredstava javnom ponudom udjela svim zainteresiranim ulagateljima, koji će biti trajno izložen dioničkom tržištu u omjeru ne manjem od 70% neto imovine fonda. S obzirom na cilj fonda i strategiju ulaganja, fond je prvenstveno namijenjen svim fizičkim i pravnim osobama s dugoročnim ulagačkim horizontom i većom tolerancijom prema riziku, koje žele iskoristiti mogućnost ostvarivanja viših prinosa koje pružaju dionice, iskusnijim ulagateljima koji žele postići specifične investicijske ciljeve te ulagateljima koji žele diverzificirati strukturu svoje imovine.

Iz dostavljene je dokumentacije, također, razvidno da su Prospekt i Statut Allianz Equity otvorenog investicijskog fonda s javnom ponudom u skladu s odredbama članaka 104. i 112. ZIF-a te članka 3. Pravilnika, kao i članka 2. Pravilnika o obveznom sadržaju, objavljivanju i odobravanju cjelovitih i skraćenih prospekata investicijskih fondova s javnom ponudom (»Narodne novine« broj 53/07).

Na temelju Ugovora o obavljanju poslova depozitne banke za Allianz Equity otvoreni investicijski fond s javnom ponudom, sklopljenog 15. srpnja 2011. godine između društva za upravljanje investicijskim fondovima Allianz Invest d.o.o. iz Zagreba, Ivana Lučića 2a/14, i Societe Generale – Splitske banke d.d. iz Splita, Ruđera Boškovića 16, odobren je izbor depozitne banke, budući da se radi o investicijskom fondu s javnom ponudom, koji, prema odredbi članka 50. stavak 1. ZIF-a, mora imati depozitnu banku.

Depozitna će banka za Allianz Equity otvoreni investicijski fond s javnom ponudom obavljati poslove predviđene odredbama članaka 49. – 55. ZIF-a i drugih mjerodavnih propisa.

Slijedom navedenog, odlučeno je kao u točkama 1., 2. i 3. izreke ovoga rješenja.

Na temelju članka 5. ZIF-a, Allianz Equity otvoreni investicijski fond s javnom ponudom upisuje se u registar fondova pod identifikacijskim brojem JPD163.

Prema odredbi članka 8. stavka 4. Zakona o Hrvatskoj agenciji za nadzor financijskih usluga, izreka ovog rješenja objavit će se u »Narodnim novinama«, jer Agencija ocjenjuje da se, zbog osnivanja novoga fonda, radi o informaciji koja može utjecati na korisnike financijskih usluga.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-06/16

Urbroj: 326-113-11-5

Zagreb, 15. rujna 2011.

Član Uprave
Ivan Vrljić, v. r.

Rješenje, NN 110/2011-2169